**Oliver Schjerven Steigan** (født Olsen 9. mai 1914 på Grorud i Østre Aker, død 10. juli 1998, Lørenskog, Akershus) var en norsk filmprodusent og botaniker.

Liv og virke
------------

Oliver Steigan arbeidet lenge som konsulent i Statens filmsentral. Steigan var sønn av gårdbruker og slakterimester Hans Sigvart Olsen (Veitvedt) og Marie Olava Schjerven. Han ble den 9. september 1944 gift med Helga Borgny Schjelderup Dynna (*Bibbi Steigan*, 1917–1971), som han møtte gjennom arbeid for XU. Han er far til Pål Steigan.

Han var på trettitallet medlem av Clarté, Mot Dag og AUF (til 1938) og var aktiv i Arbeidernes idrettsforbund og Arbeiderfoto. Gjennom Østensjø AUF hadde han kontakt med det kommunistiske miljøet som senere ble en del av kretsen rundt Peder Furubotn. Gjennom solidaritetsarbeidet for den spanske republikken hadde han før krigen god kontakt med Asbjørn Sunde.

Steigan var stud. real. da han ble arrestert av Gestapo 21. mars 1942, og var på Grini til han i 1943 ble overført til en fangeleir i Bardufoss. Etter løslatelsen fra fangenskap, på dagen for vielsen i 1944, endret han etternavn fra Olsen til Steigan, et navn han selv konstruerte.

I perioden 1949–1970 medvirket Steigan i en rekke produksjoner av korte og lengre filmer, for det meste av dokumentarisk art. Blant disse nevnes *Heimen og tunet* (1952, manus og regi ved Steigan), *Storgarden* (1954), *Etruskernes gåte* (1957), *Makrellfiske* (1960) og *Psychedelia blues* (1969, regissør Nils-Reinhardt Christensen). Han var dessuten medregissør av den siste Stompa-filmen, *Stompa til sjøs* (1967, regissør Nils-Reinhardt Christensen).

Deretter underviste han teknikere i NRK, blant annet i optikk og farge. Han skrev også flere lærebøker innen filmfaget.

Steigan utga i 1996 boken *Lillebror og Gråpus*, som i barneboks form beretter om hans oppvekst på Grorud.

Bibliografi
-----------

* Oliver Schjerven Steigan (1996). *Lillebror og Gråpus: fortellinger fra Grorud før blokker og motorveier; illustrert av Wilfred Jensenius*. Oslo: Artemisia as. ISBN 82-993762-0-3.
* Oliver Schjerven Steigan (1974). *Grunnkurs i fototeknikk: optikk*. Oslo: NRK, Undervisningen.
* Oliver Schjerven Steigan (1974). *Grunnkurs i fototeknikk: fotokjemi*. Oslo: NRK, Undervisningen.
* Oliver Schjerven Steigan (1973). *Grunnkurs i fototeknikk: sentralprojeksjon*. Oslo: NRK, Undervisningen.
* Oliver Schjerven Steigan (1970). *Ser du godt der du sitter?*. Oslo.
* Oliver Schjerven Steigan (1960). *Vi kjører 16 mm film*. Oslo: Folkets brevskole, Statens filmsentral.
* Hauglund, Nils - Schou, Tore - Sprauten, Knut (1989). *Høyenhallboka : 1711-1989*. Oslo: Høyenhall vel. CS1-vedlikehold: Flere navn: forfatterliste (link) [Utgitt i forbindelse med Høyenhall vels 75-årsjubileum]

Referanser
----------

1. ↑  
Pål Steigan (17. juli 1998). «Minneord om far». Artemisia as. Arkivert fra originalen 30. september 2007. Besøkt 12. mars 2007.
2. ↑  «Norsk Tidend 1952.01.10». Norge, Oslo. 1952. s. 4.

Litteratur
----------

* Norsk filminstitutt, Filmarkivet, MAVIS tittelliste
* Giertsen, Børre R. – *Norsk Fangeleksikon*, «Grinifangene», J.W. Cappelens Forlag, Oslo 1946

Eksterne lenker
---------------

* *Konduktøren* - instruksjonsfilm fra 1949 laget av Oliver Steigan for Oslo Sporveier (Ruter på YouTube)

  


|  |  |
| --- | --- |
| Oppslagsverk/autoritetsdata | Historisk befolkningsregister **·** VIAF **·** Fangeregisteret

 |

Portal: Andre verdenskrig